钦定古今图书集成/历象汇编/历法典/第078卷 > 新法历引 > 五纬纬行
## 钦定古今图书集成/历象汇编/历法典/第078卷 > 新法历引 > 五纬纬行

太阳之行，因黄道斜交于赤道，故其距赤道之纬南纬北也，各二十三度有半，以成二至，是黄道者，太阳之轨迹也。太阴本道，又斜交于黄道，最远之距为五度，以生阴阳二历。五星之道，虽相距纬度各异，而其斜络黄道，则与月道同理，故皆借月道诸名名之。其两交之所，亦谓正交、中交。其在南、在北两半周，亦谓“阴阳二历。” 审是而五星纬行，庶可详求矣。盖各本道外之岁行小轮，恒与黄道为平行，而又斜交于本道，其上半恒在黄、本二道中。凡星躔于此，则减本道之纬，其下半恒在本道外。星躔于此，则加其纬。然此小轮之纬向，则恒不变。如土星三十年行天一周，其在正中二交之下，必无纬度分十五年恒北，十五年恒南耳。凡冲太阳，因在小轮下半，即加本道纬度。凡会太阳，因在小轮上半，即减纬度。他星亦犹是也。其或行近于地，小轮加纬益多，太白至夕伏合之际，因其近地，其纬几及八度矣。《中历》不谙纬行之原，一见金星在纬南北七、八、九度，即詑谓本星失行，岂非诬乎？又《中历》亦有五星南北纬行图，亦界以黄道，本道似矣，但其逆行之迹，恒作一斜方形，此甚非也。五纬不行，直线安得方形？以此新法图分二种：一，设人在地仰观天上进退诸行，故于上三星冲太阳、下二星夕伏时，第作一仅似之圆形。凡冲太阳如在本道交上，则不作圆形，即仿佛“一” 之字形而已。一，各星近远于地之图，要皆《旧历》所未谙也。